CELEX: 32019D1766
Language: fi
Date: 2019-10-23 00:00:00
Title: Komission täytäntöönpanopäätös (EU) 2019/1766, annettu 23 päivänä lokakuuta 2019, täytäntöönpanopäätöksen (EU) 2019/436 muuttamisesta numeerisesti ohjattuja pora- ja jyrsinkoneita koskevan yhdenmukaistetun standardin EN ISO 19085-3:2017 osalta

24.10.2019   
               
               
                  FI
               
               
                  Euroopan unionin virallinen lehti
               
               
                  L 270/94
               
            
         KOMISSION TÄYTÄNTÖÖNPANOPÄÄTÖS (EU) 2019/1766,
         annettu 23 päivänä lokakuuta 2019,
         täytäntöönpanopäätöksen (EU) 2019/436 muuttamisesta numeerisesti ohjattuja pora- ja jyrsinkoneita koskevan yhdenmukaistetun standardin EN ISO 19085-3:2017 osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 10 artiklan,
         sekä katsoo seuraavaa:
         
                     (1)
                  
                  
                     Direktiivin 2006/42/EY 7 artiklan mukaan yhdenmukaistettua standardia, jonka viitetiedot on julkaistu Euroopan unionin virallisessa lehdessä, noudattaen valmistettujen koneiden oletetaan täyttävän kyseisen standardin kattamat olennaiset terveys- ja turvallisuusvaatimukset.
                  
               
                     (2)
                  
                  
                     Komissio pyysi 19 päivänä joulukuuta 2006 päivätyllä kirjeellä M/396 CENiä ja CENELECiä laatimaan ja tarkistamaan direktiiviä 2006/42/EY tukevat yhdenmukaistetut standardit ja saattamaan päätökseen niitä koskevan työn, jotta voitaisiin ottaa huomioon direktiivillä käyttöön otetut muutokset Euroopan parlamentin ja neuvoston direktiiviin 98/37/EY (2) nähden.
                  
               
                     (3)
                  
                  
                     CEN laati 19 päivänä joulukuuta 2006 päivätyn pyynnön M/396 perusteella uuden yhdenmukaistetun standardin EN ISO 19085-3:2017.
                  
               
                     (4)
                  
                  
                     Komissio on yhdessä CENin kanssa arvioinut, vastaako CENin laatima EN ISO 19085-3:2017 19 päivänä joulukuuta 2006 päivättyä pyyntöä M/396.
                  
               
                     (5)
                  
                  
                     Saksa esitti joulukuussa 2017 direktiivin 2006/42/EY 10 artiklan mukaisen virallisen vastalauseen standardista EN ISO 19085-3:2017 ”Puuntyöstökoneet. Turvallisuus. Osa 3: Numeerisesti ohjatut (NC) pora- ja jyrsinkoneet”.
                  
               
                     (6)
                  
                  
                     Saksan esittämä virallinen vastalause perustuu siihen, että standardin EN ISO 19085-3:2017 6.6.2.2.3.1 kohta, joka koskee pääsyn estämistä koneen välineisiin ja muihin liikkuviin osiin, ei täytä direktiivin 2006/42/EY liitteessä I olevan 1.4.1 kohdan olennaisia terveys- ja turvallisuusvaatimuksia.
                  
               
                     (7)
                  
                  
                     Tarkasteltuaan standardia EN ISO 19085-3:2017 yhdessä direktiivin 2006/42/EY 22 artiklalla perustetun komitean edustajien kanssa sekä Euroopan parlamentin ja neuvoston asetuksen (EU) N:o 1025/2012 (3) 22 artiklalla perustetun komitean edustajien kanssa komissio totesi, että standardi ei täytä yhtä direktiivin 2006/42/EY liitteessä I olevan 1.4.1 kohdan mukaisista olennaisista terveys- ja turvallisuusvaatimuksista eli vaatimusta, jonka mukaan suojusten ja turvalaitteiden on oltava sellaisia, ettei niitä ole helppo ohittaa. Standardi sisältää tekniset eritelmät, jotka koskevat pääsyä koneen liikkuviin osiin koneen rungon ja koneen sivukehikon välissä olevan tilan kautta, mutta siinä ei käsitellä itse koneen rungon suunnittelua tai suojausta, joka joissakin tapauksissa voi olla niin matala, että se on helppo ohittaa. Standardi EN ISO 19085–3:2017 olisi näin ollen julkaistava varauksin Euroopan unionin virallisessa lehdessä.
                  
               
                     (8)
                  
                  
                     Direktiivin 2006/42/EY tueksi laadittujen yhdenmukaistettujen standardien viitetiedot on julkaistu komission täytäntöönpanopäätöksessä (EU) 2019/436 (4). Jotta voidaan varmistaa, että kaikki direktiivin 2006/42/EY tueksi laadittujen yhdenmukaistettujen standardien viitetiedot on lueteltu samassa säädöksessä, standardin EN ISO 19085-3:2017 viitetiedot olisi sisällytettävä kyseisen päätöksen liitteeseen. Sen vuoksi täytäntöönpanopäätöstä (EU) 2019/436 olisi muutettava.
                  
               
                     (9)
                  
                  
                     Yhdenmukaistetun standardin noudattaminen luo olettamuksen vastaavien unionin yhdenmukaistamislainsäädännössä asetettujen olennaisten vaatimuksien täyttymisestä siitä päivästä alkaen, jona standardin viitetiedot on julkaistu Euroopan unionin virallisessa lehdessä. Sen vuoksi tämän päätöksen olisi tultava voimaan päivänä, jona se julkaistaan,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan täytäntöönpanopäätöksen (EU) 2019/436 liite II tämän päätöksen liitteen mukaisesti.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 23 päivänä lokakuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 157, 9.6.2006, s. 24.
         
            (2)  Euroopan parlamentin ja neuvoston direktiivi 98/37/EY, annettu 22 päivänä kesäkuuta 1998, koneita koskevan jäsenvaltioiden lainsäädännön lähentämisestä (EYVL L 207, 23.7.1998, s. 1).
         
            (3)  Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).
         
            (4)  Komission täytäntöönpanopäätös (EU) 2019/436, annettu 18 päivänä maaliskuuta 2019, Euroopan parlamentin ja neuvoston direktiivin 2006/42/EY tueksi laadituista koneita koskevista yhdenmukaistetuista standardeista (EUVL L 75, 19.3.2019, s. 108).
      
      
         
            LIITE
            Lisätään täytäntöönpanopäätöksen (EU) 2019/436 liitteeseen II rivi seuraavasti:
            
               
                           ”3.
                        
                        
                           EN ISO 19085-3:2017
                           Puuntyöstökoneet. Turvallisuus. Osa 3: Numeerisesti ohjatut (NC) pora- ja jyrsinkoneet
                           
                              Huomautus: Yhdenmukaistetun standardin EN ISO 19085-3:2017 ei katsota 6.6.2.2.3.1 kohdan osalta luovan olettamusta direktiivin 2006/42/EY liitteessä I olevaan 1.4.1 kohtaan sisältyvän sen olennaisen terveys- ja turvallisuusvaatimuksen täyttämisestä, joka edellyttää, että suojusten ja turvalaitteiden on oltava sellaisia, ettei niitä ole helppo ohittaa.
                        
                        
                           C”